**ב"ה / סיוון עז**

א אויסגעטרוטינע וועג

שאל נא לימים ראשונים אשר היו לפניך: הגה"ח רבי שלמה פאפנהיים זצ"ל, חבר הנהלת העדה החרדית ומוותיקי וחשובי עסקני היהדות, מגולל בשיחה אחרונה ל"קהלא" את סיפור ערש העדה החרדית, עלילות התהוותה, תהפוכותיה בראשית הדרך וסוד הצלחתה ■ על דרך ההתבדלות שנסללה עוד במטרופוליני הונגריה של תלמידי מרנא החתם סופר ■ הפולמוס הגורלי סביב עניין ה"קהילות הנפרדות" ותוצאותיה המובהקות של מבחן המציאות ■ סיפורים ועובדות מפליאות ומסתוריות על ירושלים ורבניה בראשית ימי העדה החרדית הסוערים ■ על דרכה ומהלכה מאז ועד עתה ■ על טיבה של התבדלות, כוחה, השפעתה האדירה ורישומה הניכר לשעה ולדורות וצמד סיפורים מפליאים על הסבא הגדול ■ היבדלו אל תוך העדה הזאת...

- ישראל רוטה -

הכתבה הבאה, יותר משהיא "ראיון בלעדי", ויותר משיש בה "גילויים מסעירים", ומעבר להיותה "תיעוד היסטורי נדיר" - הינה מסמך מכונן.

והוא מכונן בייחוד לצעירים אשר לא ידעו את ראשיתה של דרך, ולא הכירו את דור המייסדים של "העדה החרדית". וממילא, חסר להם עיקר בידיעת סגולתה, בייחודיותה ובטיבה של הדרך הסלולה, עליה אנו צועדים אחרי אבותינו, שפוסעים אחרי אבותיהם ולמעלה בקודש.

מי בעצם יצק את היסודות? מי קבע את המסמרות? מי גילה את ההצלה שבהתבדלות? מי הניח את האדנים ומי חרץ את התוואי – לפיו אנו פוסעים וממנו לא זעים ועליו מחרפים נפש, ומדוע.

בשורות הבאות יגולל עבורנו ענק ההשקפה, איש האשכולות ורב המעש הבלתי נשכח, הרה"צ רבי שלמה פאפנהיים זצ"ל את התשובות המופלאות לשאלות הללו, בשיחה מיוחדת שהעניק ל"קהלא קדישא" פחות משבועיים לפני שנלקח לבית עולמו.

במהלך שעה ארוכה של שיחה מרתקת, משרטט עבורנו המנוח הגדול שזה עתה נלקח מאיתנו, בבהירותו הידועה ובידיעותיו המפורטות, את קווי חיינו. למרות חולשתו הגדולה, הוא מתאמץ לגולל לדור אחרון את דברי הימים והקורות, למתחילת עידן ההשכלה באירופה, ועד לימינו אנו. תוך שהוא מפרק בדרכו הייחודית את המוקשים, יורד לפרטים הקטנים ופורש גוויל מפואר של מהלך אדיר שכולנו נוטלים את חלקנו בו.

•

טרם חלפו חודשיים מאז הלך רבי שלמה לבית עולמו, והחסר עודו ניכר בכל מקום בו פעל. יהודים רבים עדיין לא הסתגלו למציאות החיים נטולת רבי שלמה, וליבו החם מהווה חיסרון אמתי שהכלל כמו הפרט מתקשה להתמודד עמו. הכל מתגעגעים למאור פניו ושמחת חייו הנדירים כל כך.

רבים (ורבות) מספור חייבים לו לרבי שלמה את חייהםף הגשמיים כמו הרוחניים. במהלך תשעים שנות חייו, הספיק לפעול ולעשות בתחומים כה רבים ועבור כל כך הרבה המוני יהודים. ביתו היה בית לפליטות, והוא עצמו היתה נפשו רחבה לקבל כל יהודי באשר הוא יהודי, באורך רוח ובלב ענק מלא באהבה.

הוא נולד במינכן שבגרמניה, לאביו הרה"ח רבי גבריאל צבי זצ"ל. גדל בעיר הלברשטאדט, ולאחר ליל הבדולח נמלט ללונדון שבאנגליה. כשנה לאחר מכן עלה לארץ ישראל והתאחד עם משפחתו, ומשם החל מסע חייו הגדול. הוא היה מקורב לכל גדולי ירושלים, והם ראו בו שליחם הנאמן לעסוק ולפעול ולבוא לעזרת פליטי המלחמה שהגיעו באותם ימים לארץ ישראל חסרי כל ונטולי אונים.

בד בבד, שימש במשך למעלה משישים שנה כסגן יו"ר וחבר הנהלת העדה החרדית, וכן היה ממקימי "ועד הכשרות" דעדתנו, וכל ימיו רחש פעילות ועשייה שלא פסקו עד לרגעיו האחרונים ממש.

•

ובצד כל אלו, מדובר היה באיש ידע אדיר ממדים, אשר אצר בתוכו פרקים ערוכים ומרתקים מתולדות ימי ישראל בכלל, ובתולדות ימי העדה החרדית בפרט. העניינים היו פרושים לפניו כגוויל, ואחת משאיפות חייו הייתה זו: להנחיל את השקפתה הבהירה של העדה החרדית לדור הצעיר.

לפנינו שיחתו המיוחדת והמרתקת אותה זכה "קהלא" לקבל הימנו זמן לא רב קודם פטירתו. שיחה אשר שופכת אור ובהירות על פני התקופה ועל יסודות הדת עליה קמה והייתה עדתנו, משולבת ושזורה אמרות ופנינים יהודיים לרוב.

למען הסדר הטוב, הדברים לא יובאו כראיון, אלא כהצעת הדברים לפי הסדר. כמובן שהדברים כולם צמודים למקור, ורק במקומות הצורך הרחבנו מעט בפרטים היסטוריים למען יתקבלו הדברים באורן הנכון.

והרי שיחתו:

ימים ראשונים

קצת קשה יהיה לנו להבין את הנתון הבא, מכיוון שנולדנו וגדלנו בעולם בו אנו, שומרי התורה והמצוות, ל"ע מונים אך חלק קטן מתוך היהודים בכלל, וכי מרבית היהודים, בעוונותינו, הם אינם שומרי תורה, ונוהגים כגוים גמורים ר"ל.

אבל, זה דבר המציאות: עד לפני כמאתיים ועשרים שנים, אם ביקש יהודי לצאת מן הגלות, מן הגטו, ולפרוק מעליו את עול יהדותו - הייתה לו דרך אחת בלבד: להשתמד. יהודי שעדיין מכנה את עצמו יהודי ועובר בשאט נפש על כל איסורי תורה – זהו מושג שלא היה קיים מעולם.

הבדל נוסף בין פעם להיום, שאם היום מרבית השנאה ליהודים נובעת מטעמים לאומיים, כעם כובש וכו', הרי שמאז ומעולם השנאה הייתה ליהודים על עצם יהדותם. שנאה מטעמים דתיים.

אותו האיש ימ"ש, שהיה יהודי כידוע, הביא עמו תורה חדשה, ברית חדשה. והיהודים לא קיבלו אותה ממנו. הרומים הרגוהו אבל זה לא הפריע לנוצרים להאשים במותו את היהודים. ובחסות האשמת השווא הזו, רצחו הנוצרים יהודים לאלפיהם ולרבבותיהם. הם הצרו את חייהם של היהודים, רצחו ושחטו מכל הבא ליד במשך מאות בשנים – רק בכדי לנקום את צליבת מייסד דתם.

כל יהודי שנקאה נפשו מן השנאה והרציחות, ולא היה איתן בדתו ולא גאה ביהדותו, היה שוקל בשיקוליו אם הוא רוצה לעזוב את מורשת אבותיו ואם היה בוחר לעזוב היה ממיר את דתו ומנתק עצמו מכלל ישראל ר"ל.

ולאורך כל שנות גלותנו הארוכות, מה מפתיע, לא רבים היו שהסכימו להשתמד. הן משום שהיו יהודים בלב ונפש והיה נכונים למסור נפש על יהדותם, והן משום שלא רצו לתת את הניצחון בידי הנוצרים, שעבורם – הישמדות יהודים הייתה הפסגה. הוכחה ניצחת לצדקתם כביכול.

והנה אירופה נהפכת

לצורך הבנת ההתפתחויות בכרם בית ישראל, מה קרה שהתמונה השתנתה מן הקצה אל הקצה, מן הראוי לסקור מעט ובקצרה את קורות התקופה ההיא.

לפני כמאתיים ועשרים שנים התרחשה מהפכה עקובה מדם בצרפת, ושם בעצם החל לראשונה שלטון המלוכה והדת הנוצרית להתערר.

המהפכה בעצם החלה כבר מאה שנה לפני המהפכה עצמה, אז החלו הפילוסופים ואנשי ההגות לטפח את הרעיונות שלאחר שנים יקראו לזה 'דמוקרטיה'. הם החלו להעז לטעון נגד אצולת המלוכה, הם דיברו על ההבדלים המשוועים בין אנשי האצולה שחיים ברווחה ופאר ורהבתנות בלתי מסויגת, בעוד דלת העם נאנק עם קשיי חייו בדחקות נוראה, בנוסף לעול שהמלוכה מטילה עליו.

מלבד שלטון המלוכה, שלט אז גם הכנסייה על ההמון. הכנסייה הייתה עריצה ועשירה ואכזרית לא פחות מהמלוכה עצמה, היא שהטיפה ושלטה על הרוח ועל המחשבה של האנשים הנתינים. הפילוסופים הנ"ל החלו לדבר גלויות על ברית שכרותה בין המלוכה לכנסיה, שכל אחת שומרת על רעותה. המלוכה העניקה חופש פעולה מלא לכנסיות, להסית ולעשות את כל הרוע, ובתמורה הכנסייה ששלטה על רוח ההמון - שמרה שההמון הנבער לא יתמרד ולא יתקומם נגד המלוכה הרודה בהם ללא רחם.

כך זה החל, אמנם רק דיבורים, כתבים והתלחשויות, ללא כל מעשים משמעותיים. המלוכה המשיכה לשלוט ללא עוררין וכך גם הכנסייה. אבל הקרקע הוכשרה לקראת המהפכה, אולי הגדולה בתולדות האנושות, שהתרחשה בעקבותיה. גם מקרב היהודים היו פילוסופים שכאלו, שהיוו את ניצוני ההשכלה שהתפתחה דור אחד לאחר מכן.

לפני קצת יותר ממאתיים שנים, פרץ המרד הגדול ששינה את פני הדברים עד לעצם ימינו. המהפכה הצרפתית.

אמנם השפעת המרד שפרץ בצרפת, עדיין לא הייתה גדולה כל כך. כי מרידה כשלעצמה אינה מביאה את השלום והשלווה והעושר שהוגי המהפכה תכננו ודיברו עליהם השכם והערב. אדרבה, היא הביאה גל אדיר של שפיכות דמים ואנרכיה, כשמחד הפחד שהיה קיים מרשויות המלוכה והכנסייה החל מתפוגג בהדרגה ומאידך שום כוח או משטר לא נכנס אל החלל הזה.

בתקופה הזו עשה כל אחד הישר בעיניו, השלטון חווה מהפכות חוזרות ונשנות, במשך עשור שנים הייתה צרפת מדינה נתונה בטירוף. מאות אלפים נרצחו על ידי כל מיני מליציות ומפלגות ותנועות שביקשו להשתלט על השלטון ולקבוע סדר חדש כראות עיניו. באותו זמן היו רבים שהתגעגעו לימי המלוכה הקשים אך היציבים לפחות.

כל זה נמשך עד שעלה לשלטון נפוליאון בונפרטה המפורסם, חלילה לא כמלך, שהרי על זה קם והיה המרד. (אף שבהמשך הכתיר את עצמו בקיסר צרפת...) נפוליאון עלה אל השלטון, ואמנם הביא סופסוף יציבות אליה ייחלו העם הצרפתי זה שנים ארוכות, אבל הוא גם הביא עמו תכניות ויומרות רבות רושם.

הוא תכנן לכבוש את אירופה כולה כאשר המניע הרשמי שלו היה, שהוא מבקש להביא את ההשכלה וההתפתחות אל כלל האנושות, למעשה, הדבר כמובן נבע מתאוות השלטון האנושית הידועה שלו.

ואכן, הוא יצא לדרך וכבש את גרמניה ואת כל חבלי הארץ באזור, והגיע עד למוסקבה במזרח. במוסקבה הוא החלה התבוסה שלו. הדוב הרוסי בלם את תכניות הכיבוש שלו.

חידושה הנורא של ההשכלה

בימים שקודם המהפכה, ולאורך כל שנות הגלות, היו היהודים מרוכזים בגטו אחד. הם היו דחויים ומוקעים מן הגויים ששנאו אותם דרך קבע מאז ומעולם.

המחיר הגשמי שהם שילמו על כך היה גדול. קודם כל עצם החיים בצורה כזו, הצפיפות הטבעית, בדירות העץ שדליקה אחת עלולה הייתה לכלות בין שעות מספר גטו שלם רח"ל. ולצד אלו היו גם את הגזירות המרושעות שהיו נוחתים עליהם חדשות לבקרים מצד הגויים השכנים המרושעים. המסים, האיסורים וההגבלות, הגזילות והפשיטות, הפרעות וההריגות.

כמובן שכמעט ואי אפשר היה להתערות בגויים הללו, גם לו ביקשו. הם לא קיבלו יהודים אל האוניברסיטאות ומוסדות הלימוד שלהם, הם לא נתנו ליהודים להתערות בחיי המסחר שלהם ותיעבו אותו בכל ליבם.

יהודי שביקש באותם זמנים להיות דוקטור, היה נאלץ לנסוע ללמוד באיטליה, שם המצב היה קל מעט יותר.

רבינו המהרי"ץ זי"ע, היה מפרש את הפסוק באיכה "טומאתה בשוליה לא זכרה אחריתה וגו'" כך: אם היה יהודי משנה את לבושו בשוליה, כלומר היה מקצר את שולי גלימתו לחליפה קצרה ומודרנית, 'לא זכרה אחריתה', לא היה משער בנפשו לאן יגיע בסוף. לאיזה שפל וניתוק. וזו הייתה המציאות הקשה של אותם ימים.

והעובדה המדהימה היא, זו שמוכיחה עד כמה מהפכת שוויון הזכויות הייתה אסור רוחני נורא עבור היהדות, שבכל מקום אליו הגיע בשורת השוויון, וזה לא הגיע ביום אחד, אלא היו יכולים להיווצר הבדלים בין מדינה למדינה של חמישים ואולי מאה שנים. אבל בכל מקום בו החל להתפשט שלטון השוויון – החלה ניכרת ירידה משמעותית ביהדות.

ברגע שיהודי לא היה מסומן יותר, וברגע שיכול היה להסתובב בחופשיות, ללמוד היכן שירצה ולעבוד היכן שיחפוץ, להתחבר עם מי שיראה לנכון וגם להינשא עם מי שיחשוק, הרי שבוטל החומה של השמד. שוב לא היה יהודי שמבקש קצת חופש מהדת צריך לעשות את הצעד הנורא של שמד. בלי להיטבל לנצרות היה מידרדר ל"ע אט אט עד שרח"ל איבד כל קשר עם יהדותו.

ולדאבונינו היהדות איבדה בחסות אותה מהפכה המוני המונים מבניו. בחלל הזה שנוצר החלה לפרוח וללבלב תנועות ההשכלה, שסחפה אחריה המונים.

סכנה גשמית תמורת סכנה רוחנית

באותו פרק התפתח מחלוקת בין מנהיגי היהדות, האם יש לייחל ולהתפלל להצלחתו של נפוליאון בקרבות או שלא. היו צדיקים שאמרו שבוודאי שיש להתפלל להצלחתו, משום שיהודים רבים כל כך הרי סובלים מרורות תחת שלטון הרוסים. ואילו נפוליאון מבטיח שקט ושלווה.

אבל מנגד, היו רבנים חשובים שזיהו אצל נפוליאון ותכניותיו סכנות גדולות יותר, לא על הגוף אלא על הרוח היהודית. הם חשש כי מצב היהודים יתדרדר מבחינה רוחנית אם אכן יתממש חזונו הגדול.

על אף שבצרפת עצמה לא התגוררו באותו זמן יהודים רבים, שכן משם גורשו היהודים כמאה שנים עוד לפני גירוש ספרד המרכזית. אולם השאלה הייתה כללית יותר, בנוגע למהות המהפכה, איך היא תשפיע על היהדות הפורחת ברחבי פולין וברוסיה.

הרב "בעל התניא", ידוע, שב וחזר והזהיר בכל אותו העת, כי אכן לאחר המהפכה ייפסקו הגזירות וייבלמו הצרות, אבל מנגד האיום הרוחני יהיה גדול עשרת מונים, ומי יודע אלו שמות הדבר יחולל בעם היהודי.

אומרים בשם הבית הלוי, שביאר את התפילה שנשא יעקב אבינו לפני פגשו את עשיו אחיו "הציליני נא מיד אחי מיד עשיו". הרי ליעקב לא היה עוד אח, ומדוע אפוא היה עליו לכפול גם 'אחי' וגם 'עשיו'? אלא הוא אומר שהיו אלו שתי בקשות נפרדות, מחד שיציל אותו מיד אחיו, כלומר מן הקרבה אליו כאח, שלא יתקרב וחלילה לא ידבק ממעשיו הרעים, ומנגד שיציל אותו מיד עשיו, מידו הרעה וסכנתו הגשמית. אלו שתי סכנות גדולות.

וסכנת ה'אח' הרי סכנה גדולה בהרבה. הידידות עם הרע – מסוכנת ליהודי הרבה יותר מאשר איומים על גשמיותו. וההיסטוריה העקובה מדם תוכיח זאת כאלף עדים והמהפכה הצרפתית תוכיח זאת כיהודה ועוד לקרא.

המבדיל בין קודש לחול

המצב העגום הביא רבנים מסוימים לעשות צעדים שלימים התגלו כהרי אסון עבור היהדות. הם חיפשו להקל, למצוא היתרים, לחדש חידושים שיקלו מה'עול' שהחל להכביד על הצעירים היהודים שפזלו בתאווה אל החופש הפושט בכל פינה, וביקשו להיפטר מיהדותם.

אבל בסוף, במבחן התוצאה, התברר כי ההקלות הללו היו אך מדרגה אחת במדרון החלקלק בו הידרדרו קבוצות שלמות מן היהדות עד שניתקו לחלוטין רחמנא לשיזבן.

או אז החלו פורחים תנועות ההשכלה, הרפורמה, המזרחי והקונסרבטיביים.

במצב הדברים ההוא, נכנס מושיען של גלות ישראל בהונגריה, מרנא החתם סופר זי"ע. הוא הגיע מגרמניה, ועל אתר החל במלחמתו העיקשת והנוראה בניצני ההשכלה שפשו וכבשו נתח אחר נתח מערוגת היהדות.

החתם סופר זיהה את הסכנה הנוראה הזו יותר מכל, הן בשל חכמת תורתו העצומה, והן משום שראה בעיניו את החורבן שהמהפכה הזו חוללה לפני כן בגרמניה, שכמעט וכילה שם ושארית ליהדות שם. עד שהגיע הרש"ר הירש זי"ע וגדר חומות לשארית הפליטה.

סיבה נוספת שייתכן שבשלה לחם מרנא החתם סופר בהשכלה יותר משאר הרבנים, והוא ראה את הסכנות הגדולות המתרגשות לבוא על היהודים, משום שבהונגריה, מגוריו בראשונה, היו היהודים חיים בגאווה בלתי מוסתרת כל העת. מפני שחלקם באוכלוסייה הכללית היה גדול בהרבה מאשר חלק היהודים בתוך גרמניה, ובנוסף הם היו גם מלומדים בהרבה מאשר המון העם ההונגרי שהיה נבער ברובו. היהודים שכולם ידעו קרוא וכתוב, שלא כמו רבים מן ההונגרים, ושימשו בתפקידים במדע, ברפואה ובמסחר, וכל זה הציב אותם במעמד עליון יותר.

ומשום כך היה בידם להחזיק במעט גאוות יחידה מול ההמון, והיה לו את העוז להילחם מול רוחות ההשכלה והחופש הסוערות...

שמור שארית ישראל

בין השאר נודע החתם סופר בתקנותיו הנוקשות, שקבע כמשקל נגד ניסיונות הרפורמים לשנות את התורה ר"ל היל"ת. למשל, הוא קבע שאין להתפלל וללמוד בהבהרה ספרדית. היה זה כצעד משקל נגד הרפורמים, ששינו את ההברה הרגילה הנהוגה באירופה, הבהרה האשכנזית, והחלו 'להתפלל' ולדבר בהבהרת ספרדית.

המשכילים, שכידוע ניסו כל העת ללעוג ולעשות צחוק מן היהדות ה'מיושנת' באמצעות טיעונים דמגוגיים לרוב, התקוממו נגד תקנתו הגורפת של החתם סופר. הם טענו בלהט, וכי איך זה לא יבוש המנהיג בהחלטתו, והרי רבו המובהק רבי נתן אדלר – התפלל בדווקא במבטא הזה. (כידוע, רבי נתן אדלר שכר במיוחד יהודים ספרדים שילמדוהו את המבטא ואת ההבהרה הספרדית, לפי שהתפלל בנוסח האר"י ואמר שחלק מן הכוונות יש לכוון לפי ההבהרה. את העובדה הזו ניסו המשכילים להביא לצידם בכדי להבהיר כי דרכם היא הצודקת), אבל החתם סופר לא התרגש ואפילו לא ענה.

תקנה נוספת שתיקן רבן של בני הגולה – שאין לערוך חופה בתוך בית הכנסת, אלא תחת כיפת השמים. היה זה להוציא מליבם של משכילים, שביקשו להידמות לנוהג הכנסייה הנוצרית שהיו עורכים את החופות בתוך הכנסייה, וביקשו אף הם לערוך את החופה היהודית בתוך בית הכנסת.

גם כאן גייסו המשכילים המלומדים את דברי המהרי"ל שכותב שמנהג אשכנז היה לערוך את החופה בתוך בית הכנסת... (כל המנהג נובע מדברי הרמ"א שכותב שנוהגין לערוך החופה מתחת כיפת השמים לזכר שירבו ככוכבי השמים. עד שהיו כאלו באמסטרדם שהיו רוקמים על החופה צורות של כוכבים לצאת ידי הרמ"א... אבל לכו"ע לא מדובר בעיקר הדין).

תקנה נוספת שתיקן מרנא החת"ס, שאין להיכנס אל בית הכנסת שעמוד החזן הוא באמצע, היכן שעומדת הבימה. לפי שכך הנהיגו הרפורמים בבתי תיפלתם, להעמיד העמוד באמצע כנהוג בכנסיות נוצריות. החתם סופר שזיהה את כוונתם, סבר שאין כאן מקום להקל. וכי בכדי למנוע את תהליך ההתבוללות יש צורך אדרבה, לתקן תקנות ולהוסיף משמרות למשמרות.

החתם סופר לא התרשם משום דבר. הוא עמד כצור חלמיש, ועשה הכל ובלבד לייחד ולבדל את היהודים מכל השאר. לבנות חומות וביצורים למען לא יושפעו היהודים הנאמנים מארסם הקשה של המשכילים, הוא התאמץ ולחם עד חורמה לשנות כליל מדרכי האמורי ומדרכי המשכיל. הוא חיזק את תקנותיו ואמר כי מי שימשיך לנהוג שלא כפי התקנה הרי הוא עובר על לאו של "ובחוקותיהם לא תלכו".

החת"ס הרי הגיע מפראנקפורט, שם למד אצל בעל ההפלאה ורבי נתן אדלר, ופראנקפורט קיבלה את הכינוי "ירושלים דאשכנז", שם הייתה גולת הכותרת של היהדות בגולה, שם פרחו ולבלבו חיי היהדות בשיא תפארתם.

אולם שנים לאחר מכן, כאשר הרש"ר הירש זי"ע הגיע לפרנקפורט – לא היה שם מקווה טהרה אחת! קראתי פעם חוברת של יהודי שהעלה על הכתב את קורות אותם הימים והעיד על עצמו שהיה ילד הבר מצווה היחיד בכל פרנקפורט שהניח תפילין!

ותרד פלאים! אלו השמות שחוללה ההשכלה הארורה ביהדות המפוארת, ואת החורבן הזה ביקש מרנא החתם סופר למנוע ברחבי הונגריה.

ניפרד נא מעליכם

משום יש רבים הטועים לחשוב שהחתם סופר הוא זה שייסד את ה"קהילות נפרדות", אולם האמת היא שהוא היה מתווה הדרך, אך הן החלו בפועל בזמן בנו הכתב סופר זי"ע.

בזמן החתם סופר הרפורמים ניסו וגם הצליחו להתנכל בציבור ה'אורתודוקסי' שומר התורה והמסורת בכל דרך. הם טענו בפני הממלכה כי הציבור הזה בעצם מתנהל שלא כפי דרישות נפוליאון לשוויון, וכי הם שומרים עדיין על התבדלות מוחלטת. הם ניסו לגזור על החתם סופר לסגור את ישיבתו הרמה, שהיוותה את עצם הלוז ומקור הכוח של היהדות האורתודוקסית באותה תקופה.

רבי בנימין (וואלף) פאפנהיים (סב סבי), יחד עם גיסו הרב בטנהיים זכרונם לברכה, הלכו לפעול אצל אנשי הממלכה, ואף שיחדו אותם בעזרת עשרים אלף גולדטאלער, ואכן העבירו את רוע הגזירה והצילו את סגירת הישיבה.

וכאן יש להבהיר, כי באירופה, שלא כמו באמריקה, שם היה כל נוכל עם הארץ יכול לפתוח בעצמו 'כשרות' ולפרסם על המסעדה שלו שהיה כשרה, וכל אחד יכול היה לספק שירותי דת ככל העולה על רוחו, באירופה הקהילות היו מטעם הממשלה. כל שירותי הדת, שכללו מוסדות לימוד, רבנות, כשרות, קבורה ועוד, הכל היה על פי הרשאה מן הקיסרות. וכל יהודי היה צריך לשלם לקהילה דמי חבר, אחרת לא קיבל מהם שום שירות.

וכאן טמונה הייתה הסכנה. הרפורמים, שהם כבר היו אז לרוב יהודי אירופה - ביקשו לכפות את ה'תקנות' שלהם על היהדות האורתודוקסית גם כן. הדבר היה כמובן בגדר קטסטרופה אמתית ליהדות. או אז הבינו רוב רובם של תלמידי החתם סופר, בזמן הכתב סופר, שיש לעשות מעשה. הם החליטו לערוך אסיפת הקהילות האורתודוקסיות לדעת כדת מה לעשות.

במהלך אותה אסיפה שהתקיימה בבודפסט, בירתה של הונגריה, תיקנו את "תקנות הקהילות" שהובילו להפרדתן המוחלטת מן הערב רב, בהקמת הקהילות הנפרדות והמתבדלות.

הצליחו לעגן זאת בחוק, משום שכך בדיוק היה גם, להבדיל, אצל הנוצרים. היה שם את הנוצרים הקתוליים, הרשעים והמושחתים הרגילים, וביום מן הימים קם עליהם נוצרי בשם מרטין לות'ר שהקים פלג אחר בתוך הנצרות, שכונתה הנצרות הפרוטסטנטית. לאור התקדים הזה, היה אפשר להגיע להבנות בממלכה ולתת להם להבין גם ביהדות יש זרם נוסף שאינו מחויב להיות כפוף לזרם האחר. הזרם האורתודוקסי. (אורתודוקס היא מילה לאטינית שפירושה 'שמרנים').

ובייסוד הקהילות הנפרדות התחדש רשמית הדבר ביהדות, דבר שלא היה מעולם: יש יהודי שומר תורה ומצוות, ויש ל"ע יהודי כופר.

אריות עולים מאונגרין

רבינו מרן הגרי"ח זוננפלד זי"ע, נולד בשנת ה'תר"ט בעיירה וורבו אשר בממלכת הונגריה. שם גדל בתוך הקהילות הנפרדות הללו שקמו בהונגריה. בצל רבותיו הגדולים בעל הכתב סופר ורבי אברהם שאג מנוחתם בגנזי מרומים.

בשנת ה'תרל"ג, בסוף ימיו, החליט רבי אברהם שאג לעלות לארץ ישראל, לכונן את עפרה ולשכון בירושלים עיר הקודש. רבינו הגאון רבי יוסף חיים זוננפלד, תלמידו המובהק, לא חשב להותיר את רבו שיעשה בגפו את המסע המפרך הזה על הספינה, אשר על כן הצטרף אליו במסעו, ויחד עמו עלה לארץ חמדת אבות.

הגרי"ח, שכבר אז, בגיל כ"ד שנים בלבד, זכה להכרה והוקרה כבירה מרבני התקופה, התבטל לגמרי למורו ורבו, ואף השתלם בהלכות שחיטה, לקראת המסע לארץ ישראל, בכדי שיוכל לספק לרבו אכילת בשר במהלך המסע הארוך. (אגב, כאשר הגיע לירושלים שמט את החלף ויותר לא שחט).

תקופת מה לאחר שהגיעו לארץ ישראל נלב"ע רבי אברהם שאג זי"ע, ובאותו זמן עלה רבי יהושע ליב דיסקין זי"ע מליטא והגיע לירושלים. רבי יוסף חיים היה לתלמידו וחסידו המובהק, בכל חלבו ודמו, של השרף מבריסק.

המהרי"ל דיסקין, כידוע, היה שלהבת אש של קנאות. ועל אף שהגיע מליטא, שם פשתה ההשכלה לא פחות ואולי עוד יותר מאשר בהונגרין, אבל שם לא אצרו היהודים שומרי התורה כוח לתקן תקנות ולגזור גזירות נגד מחריבי כרם בית ישראל המשכילים, וממילא לא חי את התועלת האדירה שהייתה לעניין הקהילות הנפרדות.

ומעניין שהגאון רבי חיים עוזר גרודזינסקי זי"ע, ראש בני הגולה דליטא, התבטא בסוף ימיו כי לו היו גם הם מתבדלים לקהילות נפרדות כפי שעשו בני הונגריה, לבטח היו מצילים עוד נשמות יהודיות רבות מרדת שחת...

מאוחר יותר מונה רבי יוסף חיים לרבה של ירושלים, ומתוך הכרתו בחשיבות והכרחיות הבידול והקהילות הנפרדות, הנהיג ובעצם יצק את יסודות היישוב הישן בירושלים, על פי יסודות הקהילות הנפרדות שהונהגו בהונגריה ע"י תלמידי החתם סופר, ועליהם אנו חיים עד עצם היום הזה.

שנה לפני שרבנו הגרי"ח נפטר, שלח את רבי משה בלוי לאירופה, לתור אחר רב ליישוב הישן בירושלים. פעם סברתי כי הדבר נבע מאצילות מידותיו הטובות, עד שביקש שימנו רב אחר שינהיג תחתיו את העיר. אולם, היום סבורני שהדבר נבע יותר מחכמתו האדירה. הוא חשש עד מאוד שיהודי המזרחי ישתלטו על העיר ויחריבו את כל הביצורים שביצר בעיר למען יעמדו ימים רבים, על כן תר אחר רב שיבוא מתוך הקהילות הנפרדות ויידע להעריך את משמעותן הגדולה. ולפי דעתי, לולי עמד רבינו הגרי"ח בפרץ, ואם לא הוא שיצק את היסודות האיתנים להעדה החרדית, ספק גדול אם היה נותר כיום יהודי שומר שבת בארץ ישראל, ה"י.

על מנת להטפיח

בשעה שכוננו את הקהילות הנפרדות בהונגריה, כאמור, תמכו במהלך רוב מניין ובניין של גדולי ישראל. אמנם, מיעוט קטן של גדולי ישראל טענו כי הדבר החדש הזה הוא אסור, שבפועל הוא מוציא את היהודים שאינם בקהילות הנפרדות מתוך הקהל. הם מוצאים עצמם מחוץ לגדר, וממילא נמצא שהחיזוק שלנו וההתבצרות הקהילה, שהוא דבר שעוד לא נעשה כמוהו בישראל – גורמת לכל השאר להתנתק יותר מכרם בית ישראל.

קורות הימים הבאים, והעובדה שקהילות מיעוט הרבנים שכונו 'קהילות סטטוס קוו' נטמעו עד מהרה בתוך הסחף הכללי, והידרדרות היהודים בכל שאר מקומות מושבותיהם, שנתפסו באש ההשכלה שהתפשטה כאש בשדה קוצים – הבהירו היטב עד כמה הדבר היה חובת השעה ומשימת הזמן, ועד כמה הצלת היהדות הנאמנה באירופה הייתה תלויה בזה.

באותה תקופה הגיעה שאלה מעניינת אל המהר"ם שיק זי"ע, והיא רשומה עלי ספר תשובות המהר"ם שיק, ובכוחה ללמדנו בינה. יהודי מתוך הקהילות הנפרדות שאל, האם יש עניין שיכנס וינסה להציל יהודים מקהילות הסטטוס קוו, שמצויים בהידרדרות מסוכנת? האם עליו לנסות לעצור את המגיפה הרוחנית הזו ולפעול בכדי להציל את שארית הפליטה מרדת שחת?

ענה לו המהר"ם שיק, ותשובתו היא אבן דרך בהבנת ערך הקהילות הנפרדות, הוא אמר לו כך: אם קורה ויהודי מאותן קהילות מגיע ומבקש להתחזק ולהתבצר ולשמור על שאריתו בכרם ישראל – עליך לקבלו בזרועות פתוחות. לקרבו ולהכניסו אל תוך הקהילה ואת נפשו ונפש משפחתו הצלת. אבל ללכת לשם ולפעול בתוך הקהילות שלהם – זה וודאי שאין לך היתר לעשות, משום שהדבר יסכן את רוחניותך שלך, ואת רוחניות עתיד זרעך אחריך, סכנה של ממש.

כלומר, ההיפך מן המחשבה הרגילה: אם הסברה הפשוטה היא שאם אנו נפעל בקרב המתדרדרים הרי שנוכל להציל מהם ולהחזירם אל הדרך הטובה, בא המהר"ם שיק ומגלה לנו שלהיפך, אם אנחנו נשמור על עצמינו בתוכנו, נגדור גדרים לעצמינו, הרי שבאופן כזה יהא להם לאן לחזור לכשירצו, אבל אם נלך לשדותיהם הזרים וננסה לפעול שם, הרי שאנו בעצמינו נאבד את הדרך, וכבר לא יהיה לאן לחזור...

אני סבור, שרבינו מרן הגרי"ח זוננפלד זי"ע, יותר מאשר שהציל את העדה החרדית, הרי שהציל את העם היהודי בארץ כולו מכליה רוחנית ר"ל. שהרי עצם העניין שהגדרים שגדר נשמרים ללא חת וללא שיקולים, הרי שהם מהווים בעצם מצפן לכל היהדות, שאי אפשר להתרחק יותר מדי. כשישנה קהילה נפרדת שמתנהלת על פי הכללים והסייגים מימים ימימה, אזי גם אלו שלא מתנהלים כך, בכל זאת הם תמיד מודדים את עצמם לפי המרחק שהתרחקו מעם ה'מקור', מאלו שלא סוטים מן הנתיב שנסלל עבורם על ידי ענק הרוח וכביר החזון, רבי יוסף חיים.

"חוסטער רב בלייב דא..."

רבי משה בלוי זצ"ל, כאשר שב משליחותו של הגרי"ח, הביא עמו שמות של שני רבנים חשובים מאירופה: הגאון רבי מנחם מנדל ז"ק זי"ע, רבה של ריגה, והשני היה רבינו המהרי"ץ דושינסקיא זכרונו לברכה, שכבר שימש ברבנות בעיירה חוסט שבהונגריה ולפני כן היה רב בעיירה גאלאנטע. שניהם היו מועמדים מתאימים להנהגת היישוב הישן בירושלים.

אנשי המזרחי שחששו מאוד ממה שעומד להתרחש עם בוא הרב החדש, עקבו אחר ההתקדמויות בבחירת רב לירושלים, ומשהוברר מי המועמדים - שלחו מכתבים חריפים אליהם, וכך גם שלחו אל מי שנחשב אז כראש כל בני הגולה, הגאון רבי חיים עוזר גרודזינסקי זי"ע. במכתב הם כתבו נחרצות שלא יהין שום רב 'להשתלט' על ירושלים, מפני שכבר יש רב על ירושלים, והוא רבם הידוע. הם טענו כי רוב בני ירושלים כפופים אליו, והם מוזהרים 'בנפשם' שלא לחתור תחת הנהגתו. הגרי"ח הזקן, הם כתבו, כל עוד חי - היה יוצא מן הכלל שהורשה לשמש כרב, אך לא עוד.

המענה שהגיע מעם רבי חיים עוזר בתגובה להזהרה הזו, כפר בעניין מכל וכל. הוא כתב, וזה מודפס בספרים, שאין לדרישתם שום תוקף. הרב ז"ק, במקביל, החזיר כי יש לברר את העניין. ואילו רבינו המהרי"ץ הגיב בחריפות: "ווער פראגט ביי זיי?"

וכאשר הדברים הגיעו לאוזני רבי חיים עוזר זי"ע, נענה ואמר לר' משה בלוי: "היר דארפט א אונגרישער רב..." וכך הוחשה מועמדותו של רבינו, מפארי גידולי הקהילות הנפרדות בהונגריה, להנהיג את היישוב הישן בירושלים.

מתחילה הייתה כוונת הגרי"ח שהמהרי"ץ ישמש כסגנו של הגרי"ח ובהמשך, לאחר מאה ועשרים, יתפוס את ההנהגה במקומו. אולם בהתקבל ההחלטה, שלח הגרי"ח להזמין את המהרי"ץ לירושלים, לפגוש בו ולהתחיל לבחון את הדברים מקרוב. הרב'ה סירב בתחילה מטעמים הכמוסים עמו. אבל כעבור תקופה אכן עלה לביקור ראשון בארץ הקודש בירושלים.

מלכות נוגעת בחברתה

הספינה שהובילה אותו אל ארץ הקודש עגנה בנמל חיפה ביום ז' אלול ה'תרצ"ג, ושורה מכובדת מזקני העדה החרדית - יצאה לקדם את פני הצדיק. כאשר אך דרכו רגלי רבינו על אדמת הקודש, שאלתו הראשונה הופנתה אל זקני העדה המקבילים את פניו. הוא שאלם מה שלום רבי יוסף חיים. הוא כבר היה אז זקן ושבע ימים וחוליו האחרון כבר הכביד עליו.

הרבנים אמרו כי שלומו טוב ב"ה. מששמע כך רבינו נענה ואמר: "אם כך אני כבר חוזר למגורי..."

לא רצה הרבי לגעת במלכותו של רבי יוסף חיים כמלא נימה. וכבר היו מעשים, (גם לאחר תקופת החתם סופר שהביאו רב צעיר בפני רב זקן, וגם בארץ ישראל בתקופת רבי שמואל סלנט שהביאו את בעל האדר"ת), שכאשר החל רב לכהן בעוד הרב הקודם בחיי חיותו, הדבר הזיק את אחד מן הצדדים. זאת לא רצה רבינו.

זקני העדה כמובן לא רצו לדבר אודות מצבו הבריאותי של רבה הנערץ של ירושלים, אולם הוא כבר היה חלוש ותשוש מאוד.

סופו של דבר עלה המהרי"ץ ירושלימה, ובמוצאי שבת הראשון לשהותו בארץ - נכנס אל מעונו של מרן הגרי"ח, ובמשך כל הלילה שוחחו השניים בסוד שיח שרפי קודש. ועם השחר המתעורר פנה הגרי"ח אל הרב'ה ואמר לו: "חוסטער רב, בלייב שוין דא!", (- רבה של חוסט, השאר כבר כאן).

ומה פלא, כאילו העול הזה שרבץ על כתפי המנהיג – למצוא מנהיג לבירה ירושלים, הוא זה שהחזיק אותו בחיים. באותו יום א', אחר ליל השימורים עם המהרי"ץ, בשעה אחת עשרה בבוקר, נצחו אראלים את המצוקים ונשבה ארון הקודש. רבה של ירושלים, האיש על החומה, מרא דארעא דישראל, מתווה הדרך וסולל המסילה על פי מסורת רבותיו, הגאון רבי יוסף חיים זוננפלד נלקח לבית עולמו, שבע ימים ופועלים. זכותו הגדולה תגן עלינו.

בהלווייתו כמובן הספידו מרות רבינו המהרי"ץ, המיועד להתמנות לרבה של ירושלים תחתיו.

אגב, הגרי"ח, נקבר בהר הזיתים, בצמוד למורו ורבו רבי אברהם שאג זי"ע.

כמובן שהרב'ה קיים את צוואתו הברורה של רבי יוסף חיים זוננפלד זלל"ה, ונותר לכהן כרבה של ירושלים, בעוז ותעצומות קודש בשנים הרבות והלא פשוטות שלפניו. שנות הסערה בגולה, כשכל מכורתו נמחתה באכזריות מעל פני האדמה בשנות הזעם של השואה הארורה, ולאחר מכן התגברות הציונות ופשעיה הגדולים, קום המדינה.

רבינו נלב"ע כמחצית השנה לאחר קום המדינה הציונית, בי"ד לחודש תשרי התש"ט.

אמנם, הרב'ה המהרי"ץ, לא התייחד בעסקנות. הוא היה שקוע יומם ולילה בלימודו, הוא הלא היה מתמיד עצום ונורא. אבל השיטה, הדרך, הייתה כה בהירה ופרושה כגוויל מול עיניו, ונטועה עמוק בליבו ודמו עוד מהונגריה רבתי.

רבינו הנהיג את העדה החרדית במשך ט"ו שנות מלוכתו, בדרכו הנאמנה מחד והנעימה מאידך, הוא ביקש לקרב את הרחוקים בעצם עמידתו על המשמר מחד, ולהציל את הקהילות של העדה החרדית מאידך. הוא ניהל את העדה באחריות ובתבונה אדירה שנבעה מחכמת התורה שבו. הוא היה נאמן כל ימיו לדרכו של תלמידי החתם סופר, שדגלה בבידול מוחלט מכל מקורות הרע, ובדאגה שאנחנו לא נתערב להם והם לא יתערבו לנו, אלא יניחו לנו לחיות את חיינו כמסורת אבותינו.

ויגבה ליבו, השמירה המעולה

סבי הגאון רבי שלום גולדשמיד זצ"ל, מי ששימש כנשיא אגודת ישראל בגרמניה והיה מראשי קהל עדת ישורון מיסודו של הרש"ר הירש בפרנקפורט, הלברשטט וברלין, כתב מאמר מאלף בשם "יידישקייט אין דרויסן וועלט", כשב'דרויסן' הוא כמובן מתכוון לגויים שהיו בסביבות מגוריו.

הוא טוען במהלך המאמר כך: אם הגוי רואה את היהודי כאשר הוא מחביא ומסתיר את יהדותו, ככתם שהוא בוש בו, (כדרך המשכילים באותה תקופה, שגרסו "היה יהודי בביתך ואדם בצאתך" עפ"ל), הרי שהגוי ישים לב לכך, יחשוד ויבקש להתנכל. אבל אם יסתובב היהודי כאשר הוא מלא גאווה וביטחון בצדקת דרכו, כאשר יגבה ליבו בדרכי השם, אזי הגוי יתמלא דרך ארץ והערכה כלפיו.

והדברים הללו ידועים וכתובים ומבוארים על ידי גדולי הדורות לאורך הגלות. אבל הוא מספר שם במאמר שני סיפורים מפליאים שהתרחשו עם אחד מקרוביו, כאשר המכוון הוא לעצמו אלא שבענוותנותו התרחק מן הכבוד. ומכל מקום הסיפורים הללו מדגישים את האמת החשובה הזאת.

תפילין ברכבת האנטישמית

ובכן, 'המספר' סיפר שהיה צריך לנסוע פעם לעיירה מרוחקת כלשהי, ובתו (אמי ע"ה) הצטרפה אליו לנסיעה. הם עלו לרכבת בשעת לילה, וניסו לתפוס תנומה במהלך הנסיעה הארוכה. הלילה חלף, ובהיות הבוקר מתעורר היהודי, ומוצא את בתו מבועתת וחיוורת מפחד.

היא מספרת לו בקול רועד כי חבורה של גויים נמצאים בקרון ומשוחחים בשטנה גלויה ובאנטישמיות מוצהרת כנגד היהודים.

הוא שמע כך, ותוך שהוא מגיב בפשטות "אזוי?" קם ממקומו, ופסע בחזותו היהודית המובהקת אל הכיור, נטל את ידיו שחרית, וללא כל רושם, הוציא מתיקו את הטלית והתפילין שלו, ובשמחה רבה התעטף בטלית והתעטר בתפילין אל מול עיניהם הפעורות של הגויים.

הגויים, כמובן, לא נגעו בו לרעה, ולא צייצו יותר עד לסוף הנסיעה!

קידוש השם במכרות הנחושת

סיפור שני הוא מספר בשם 'אותו יהודי' שהיה הוא עצמו. הוא עבד אז בחברת מתכות גדולה בשם "הירש בורמאף" בהלברשטאט. סבא, כפי המסורת של הרש"ר, הקפיד על יהדותו מכל משמר, לא וויתר על קלה כחמורה. והוא היה ישר דרך כסרגל.

(במאמר המוסגר, על ישרות הדרך שלו תעיד הסיפור הבא: בימים ההם אחד הדברים הנחוצים ביותר במאמץ המלחמתי היה מתכת. אם כיום, מרבית המאמצים המלחמתיים מתרכזים בעולם ההי-טק, הרי שאז, בלעדי המתכת בלתי אפשרי היה לייצר נשק ותחמושת, טנקים ומטוסים, צוללות ומפציצים, ולצרכים מלחמתיים היו הצבאות נזקקים לכמויות אדירות של מתכת.

כללו של דבר, הצבא הרוסי היה מזמין בחברתם את המתכת בדרך קבע. הם כבר ידעו כי המדובר במפעל שומר שבת, וידעו כי ביום השבת המפעל שובת וכי אין סיכוי לסגור אז עסקאות. ובכן, יום אחד, באמצע השבוע, הם שולחים טלגרמה עם הצעת הזמנה של כמות מתכת ענק. אולם משחולפת שעה ולא מתקבלת שום תגובה מהחברה – הם מסיקים שם במוסקבה כי החברה איננה מרוצה מהמחיר. הם שולחים אפוא הצעה מעודכנת, גבוהה יותר. אלא שגם ההצעה הזאת לא נענית. לאחר שעה ארוכה הם שולחים הצעה נוספת, גבוהה עוד יותר, ועדיין לא הייתה תשובה.

ורק למחרת היום, הם מקבלים טלגרמה חזרה מהחברה ובה נאמר: "אתמול היה יום חג יהודי ועל כן היה המשרד סגור ולא יכולנו לענות. אנו מקבלים את ההצעה הראשונה שהוצעה"...)

נחזור לסיפור שלנו. השגת המתכות לצורך תוצרת החברה הייתה מתבצעת על ידי רכישת מכרות נחושת שהיו מצויים בעיקר בערבות ספרד. לצורך רכישה גדולה יצא פעם סבי אל אזור המכרות, כך הוא מספר שם במאמר, היה עליו לשהות במקום המכרה ימים מספר, בכדי לעקוב אחרי תהליכי העבודה, לעמוד על איכות המכרה ואחוזי המתכת שמונפקים מעפרה, לבחון את טיב העבודות ולבסוף כמובן להתמקח על המחיר. רק לאחר שהייה בן כמה שבועות ארוכים של בדיקות ובירורים מסביב לשעון היו חותמים את ההסכם לשביעות רצון שני הצדדים.

והנה, לאחר ימים ארוכים של שהייה במקום, כשהדברים התקדמו באופן רצוי, וחתימת הסכם הענק נראתה קרובה, החליטו הגויים לחגוג. הם הוציאו את הוודקה והחלו למלא לעצמם כוסיות בזו אחר זו. סבי, כמובן, התרחק מן ההוללות הגויית, אך הוא הוציא לעצמו קצת יין כשר שהביא עמו ולגם מעט לחיים.

הגויים הזמינו אותו בקריאות "גולדשמיד!" גרוניות, להצטרף אליהם. אך הוא, ללא שמץ התרגשות, נותר במקומו תוך שהוא אומר לנוכחים הגויים, בגאווה וזקיפות קומה, כי יהדותו אוסרת לו לשתות עם מי שאינו נמנה על בני עמו. כך, ישר, בלי כל התנצלות.

העוז והגאווה, מסתבר, מרשימים את הגויים הנבערים יותר מהניסיונות התפלים למצוא חן בעיניהם, אחד הגויים שם התבטא ואמר כי אינו מאמין בשום דת, אך אילו היה עליו לבחור באחת מן הדתות – היה ללא ספק בוחר ביהדות!

חלפו מספר ימים, במהלכן התקדמו העניינים, ואף לא לרגע אחד לא שכח סבי מי הוא ומה הוא ומה מעמדו לעומת הגויים שבקרבתו, וההסכמים סודרו על הצד הטוב ביותר. הגיע הזמן לשלם.

כמובן שלא הגיע למקום עם כסף מזומן לתשלום העסקה, אלא היה עליו לשלם באמצעות צ'ק, שהיה דף רשמי עם הוראה לזיכוי מחשבון הבנק של המפעל בלונדון. התהליך הרגיל היה שמבררים באמצעות טלגרמה בבנק המדובר אם אכן יש בחשבונו של הרוכש מספיק כסף לשלם על העסקה. אלא שאיתרע מזלם וקווי הטלפון נותקו אי שם, ועד שיתקנו אותם תחלוף תקופה. המוצא היה לשלוח מכתב לבנק באמצעות הדואר, ולבקש מהם שיחזירו אישור בדואר, והתהליך הזה כמובן עשוי להתמשך על פני שבועות ארוכים.

בעלי המכרה רצו שסבי יישאר שם עד שהתשובה החיובית תחזור מהבנק, אבל סבי לא רצה לחשוב על כך, משום שהימים היו ימי ערב ימי החנוכה, ומכיוון שיש הידור מיוחד "נר איש וביתו", הרי שאינו יכול להישאר כאן. הוא לא חיפש קולות והוראות היתר, אלא נהג בתום לב ובנפש מלאה, תוך שלגדע אינם מיטשטשים הגבולות בין העיקר ובין הטפל.

כאן התגלה באמת עד כמה גאוותו היחידה ואי התרגשותו מהגויים – הרשימה אותם. הגויים החליטו, כי לאור איך שראו את התנהגותו המיוחדת לאורך שהותו במקום, איך היה נאמן בכל רגע לאמונתו, הרי שהם סומכים עליו גם בעניין התשלום ומקבלים את הצ'ק גם מבלי לבדוק אותו מול הבנק כמקובל.

ללמדך, עד כמה הגאווה במוצא היא עצמה השמירה הטובה ביותר שלנו. "וראו כל עמי הארץ כי שם השם נקרא עליך – ויראו ממך!"

מבצר שהוא מגדלור

הרי זו הדרך הנכונה. להתבדל מחד, לנתק כל קשר שלנו עם החיצוניות החלולה, ולא להיסחף אחר חשבונות רבים וריקים, ומאידך, להתגאות ולחוש מרוממים בצדקת דרכינו. כי הגאווה הזו היא מסוגלת להשפעה עצומה על כל סובביו.

ואני יודע זאת היטב, משוטטותי הארוכה, במשך כעשרים שנים שהייתי מגיע למדינות דרום אפריקה הרחוקות, במסעי לגייס כספים לבית הפליטות.

שם, ביוהנסבורג הוזמנתי למסור שיחות חיזוק בפני יהודים המבקשים לשוב אל צור מחצבתם, בעקבות הקהילה האדירה שהקימו שלושה יהודים (שהתגלגלו לשם כאשר ברחו מאימת השלטון הנאצי), מתוך הכוונה הזאת: לעמוד כמגדלור בתוך השממה הרוחנית ששררה באפריקה ולהיות מחד נבדלים ומאידך מאירים לכל העולם כולו, שיראו כי שם השם נקרא עליהם.

שם, בדרך ההתבדלות וגאוות היחידה, הם פיתחו את תנועת התשובה הגדולה בעולם. אלפי ורבבות צעירים שחזרו למקור היהדות בדרך הזו.

ראיתי זאת בימי חיי בלי שיעור, יהודים רחוקים מדת שהגיעו וראו את השמחה בשמחת בית השואבה בחצר תולדות אהרן, כל כך הרבה מהם סיפרו כי המראות, ודווקא ההתבדלות הזו, ההתרוממות, הן אלו שגרמו להם להתחזק ולהתעורר לשמירת תורה ומצוות.

יש לנו תפקיד בעולם הזה: לשמור על עצמינו, לבנות את אישיותנו, להשתלם בתורה ולהתגדל ממצוות ולא לתור אחרי הרע הממלא כל עלמין. ובד בבד, מתפקידינו לפרסם את שמו הגדול של מלך מלכי המלכים, וכמו שראינו, הדרך הטובה ביותר לעשות זאת הוא באמצעות התבדלות מוחלטת ושמירה על עצמינו כממלכת כהנים וגוי קדוש של הבורא הגדול!